b"\n_START_ARTICLE_\nMuseu Arqueol\xc3\xb2gic Nacional de Flor\xc3\xa8ncia\n_START_SECTION_\nHist\xc3\xb2ria\n_START_PARAGRAPH_\nEl museu es va inaugurar en pres\xc3\xa8ncia del rei V\xc3\xadctor Manuel II d'It\xc3\xa0lia el 1870 als edificis del Cenacolo di Fuligno a la via Faenza. A aquella \xc3\xa8poca nom\xc3\xa9s abastava troballes etrusques i romanes. A mesura que van cr\xc3\xa9ixer les col\xc2\xb7leccions, es va fer necessari trobar-li un nou lloc, i l'any 1880 el museu va passar a la seva ubicaci\xc3\xb3 actual. _NEWLINE_La primera base de la col\xc2\xb7lecci\xc3\xb3 van ser les col\xc2\xb7leccions familiars dels M\xc3\xa8dici i Lorena, amb diverses transfer\xc3\xa8ncies des dels Uffizi fins a 1890 (excepte les col\xc2\xb7leccions d'escultures de marbre que ja posse\xc3\xafen els Uffizi). La secci\xc3\xb3 eg\xc3\xadpcia es va formar a la primera meitat del segle XVIII amb part de les col\xc2\xb7leccions de Pedro Leopoldo de Toscana, una altra part prov\xc3\xa9 d'una expedici\xc3\xb3 promoguda pel mateix Gran Duc el 1828-29 i dirigida per Ippolito Rosellini i Jean-Fran\xc3\xa7ois Champollion (l'home que va desxifrar els jerogl\xc3\xadfics per primera vegada). Al segle XX, es va afegir un nou museu topogr\xc3\xa0fic sobre els etruscs, per\xc3\xb2 va resultar destru\xc3\xaft amb les inundacions de 1966.\n_START_SECTION_\nMuseu Egipci\n_START_PARAGRAPH_\nLa secci\xc3\xb3 eg\xc3\xadpcia de la col\xc2\xb7lecci\xc3\xb3 es coneix com el \xc2\xabMuseu Egipci\xc2\xbb, i \xc3\xa9s la segona col\xc2\xb7lecci\xc3\xb3 en import\xc3\xa0ncia de restes eg\xc3\xadpcies a It\xc3\xa0lia, despr\xc3\xa9s del Museu Egipci de Tor\xc3\xad.\n_START_SECTION_\nFundaci\xc3\xb3\n_START_PARAGRAPH_\nLa primera col\xc2\xb7lecci\xc3\xb3 florentina d'antiguitats eg\xc3\xadpcies va ser la de la col\xc2\xb7lecci\xc3\xb3 M\xc3\xa8dici, que data del segle XVIII. Al segle XIX, Leopold II de Toscana va comen\xc3\xa7ar a adquirir objectes que actualment es troben al \xc2\xabMuseu Egipci\xc2\xbb. Juntament amb Carles X de Fran\xc3\xa7a, va finan\xc3\xa7ar una expedici\xc3\xb3 cient\xc3\xadfica a Egipte el 1828-1829. L'expedici\xc3\xb3 va ser dirigida per Jean-Fran\xc3\xa7ois Champollion, que va desxifrar l'escriptura jerogl\xc3\xadfica. Ippolito Rosellini, amic i estudiant de Champollion, va representar els interessos italians durant l'expedici\xc3\xb3. Amb el temps es va convertir en el pare de l'egiptologia italiana. Es van recollir molts objectes durant l'expedici\xc3\xb3, tant en excavacions arqueol\xc3\xb2giques com mitjan\xc3\xa7ant compres a comerciants locals. Quan va tornar de terres eg\xc3\xadpcies, van ser distribu\xc3\xafdes de forma igualit\xc3\xa0ria entre el Louvre de Par\xc3\xads i el nou Museu Egipci de Flor\xc3\xa8ncia._NEWLINE_El museu es va inaugurar oficialment el 1855. El primer director va ser Ernest Schiaparelli, del Piemont. M\xc3\xa9s tard es va convertir en director del museu de Tor\xc3\xad, de major import\xc3\xa0ncia. L'any 1880 ja havia catalogat la col\xc2\xb7lecci\xc3\xb3 i havia organitzat el transport de les antiguitats al Museu Arqueol\xc3\xb2gic florent\xc3\xad. Amb Schiaparelli, la col\xc2\xb7lecci\xc3\xb3 es va expandir amb posteriors excavacions i compres realitzades a Egipte. Molts dels objectes van ser, tanmateix, traslladats posteriorment a Tor\xc3\xad. _NEWLINE_La col\xc2\xb7lecci\xc3\xb3 florentina va continuar creixent amb donacions d'individus particulars i institucions cient\xc3\xadfiques. En particular, l'Institut Papirol\xc3\xb2gic de Flor\xc3\xa8ncia va proporcionar objectes de les seves expedicions a Egipte entre 1934 i 1939. Proporcionen actualment una de les m\xc3\xa9s abundants col\xc2\xb7leccions d'art i documents coptes del m\xc3\xb3n.\n_START_SECTION_\nEl Museu Egipci en l'actualitat\n_START_PARAGRAPH_\nEl museu t\xc3\xa9 un personal permanent, que inclou dos egipt\xc3\xb2legs professionals. Alberga m\xc3\xa9s de 14.000 objectes, distribu\xc3\xafts en nou galeries i dos magatzems. Els objectes exposats a les galeries han estat s\xc3\xb2lidament restaurats. L'antic sistema de classificaci\xc3\xb3 desenvolupat per Schiaparelli est\xc3\xa0 sent substitu\xc3\xaft per un altre sistema nou, cronol\xc3\xb2gic i parcialment topogr\xc3\xa0fic. _NEWLINE_La col\xc2\xb7lecci\xc3\xb3 compr\xc3\xa8n material que s'est\xc3\xa9n des de l'era prehist\xc3\xb2rica fins a l'\xc3\xa8poca copta. Hi ha destacades col\xc2\xb7leccions d'esteles, m\xc3\xb2mies, uixebtis, amulets i petites est\xc3\xa0tues de bronze de diverses \xc3\xa8poques. Hi ha est\xc3\xa0tues del regnat d'Amenofis III, un carro de la XVIII dinastia, un [pilar|puntal] de la tomba de Seti I, un papir del Nou Testament i molts altres destacats objectes de diversos per\xc3\xadodes."